Návrh rozhodnutie Rady o stanovisku, ktoré majú prijať Spoločenstvá a ich členské štáty v rámci Rady pre spoluprácu ustanovenej Dohodou o partnerstve a spolupráci zakladajúcou partnerstvo medzi Európskymi spoločenstvami a ich členskými štátmi na jednej strane a Ukrajinou na strane druhej, pokiaľ ide o prijatie odporúčania týkajúceho sa vykonávania programu pridruženia EÚ – Ukrajina a prijatie rozhodnutia o zriadení Spoločného výboru. /* KOM/2009/0381 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 22.7.2009 KOM(2009) 381 v konečnom znení Návrh ROZHODNUTIE RADY o stanovisku, ktoré majú prijať Spoločenstvá a ich členské štáty v rámci Rady pre spoluprácu ustanovenej Dohodou o partnerstve a spolupráci zakladajúcou partnerstvo medzi Európskymi spoločenstvami a ich členskými štátmi na jednej strane a Ukrajinou na strane druhej, pokiaľ ide o prijatie odporúčania týkajúceho sa vykonávania programu pridruženia EÚ – Ukrajina a prijatie rozhodnutia o zriadení Spoločného výboru. DÔVODOVÁ SPRÁVA Európska susedská politika (ESP) umožnila v posledných rokoch EÚ a jej partnerom pokročiť v prehlbovaní vzájomnej spolupráce a v jej lepšom zameriavaní sa na potreby a reformné ambície partnerov. Spolupráca s Ukrajinou sa natoľko zintenzívnila, že osobitné prehĺbenie vzťahov s EÚ je úplne opodstatnené. Prvé zmluvné vzťahy medzi Ukrajinou a EÚ boli nadviazané v roku 1994, keď strany podpísali bilaterálnu Dohodu o partnerstve a spolupráci medzi EÚ a Ukrajinou. Dohoda nadobudla platnosť v roku 1998. Vytvorením európskej susedskej politiky sa EÚ a Ukrajina rozhodli rozvíjať svoje vzťahy na základe akčného plánu EÚ – Ukrajina, ktorý bol prijatý vo februári 2005. Monitorovanie implementácie sa uskutočňuje spoločne, ako aj prostredníctvom ročných správ Európskej Komisie o pokroku. V marci 2007 začali EÚ a Ukrajina rokovania o novej dohode: dohode o pridružení, ktorá má nahradiť Dohodu o partnerstve a spolupráci z roku 1998 a prekročiť jej rámec. Po vstupe Ukrajiny do Svetovej obchodnej organizácie bola do rokovaní zahrnutá aj otázka vytvorenia rozsiahlej a komplexnej zóny voľného obchodu s EÚ. Rokovania o dohode o pridružení v čase spísania tohto dokumentu naďalej pokračujú a je možné, že do jej ratifikácie, kedy bude môcť dohoda v plnej miere nadobudnúť platnosť, ešte uplynie niekoľko rokov. Rada vo svojich záveroch z februára 2008 zdôraznila zásadnú úlohu akčných plánov pri zbližovaní partnerov a EÚ. Akčné plány dávajú zmluvným vzťahom medzi EÚ a jej partnermi praktický obsah a postupne sa stávajú aj významnou referenciu pre darcov. Vzhľadom na to, že dochádza k prehlbovaniu vzťahov, dosahovaniu niektorých cieľov a vytyčovaniu nových, je potrebné vytvoriť nové nástroje. Nevyhnutným predpokladom je dostatočná základná úroveň implementácie existujúceho akčného plánu, preukázateľný pokrok v implementácii a dôkaz spoločných hodnôt a záujmov. Parížsky samit EÚ – Ukrajina, ktorý sa konal v septembri 2008, uvítal skutočnosť, že od prijatia akčného plánu EÚ – Ukrajina v roku 2005 partnerstvo medzi Európskou úniou a Ukrajinou výrazne pokročilo vo všetkých oblastiach spoločného záujmu. Na základe uvedeného a so zohľadnením významného pokroku v rokovaniach o dohode o pridružení samit vyzval na vytvorenie nového praktického nástroja, ktorý by nahradil akčný plán EÚ – Ukrajina. V decembri 2008 sa začali rokovania o tomto nástroji, programe pridruženia, ktorý má nahradiť súčasný akčný plán, pripraviť skorú implementáciu novej Dohody o pridružení medzi EÚ a Ukrajinou a uľahčiť ju, keď táto dohoda nadobudne platnosť. Skúsenosti získané v priebehu implementácie akčného plánu naznačujú, že by bolo vhodné vypracovať dokument, ktorý by bol viac prispôsobený ambíciám a schopnostiam partnerských krajín a zároveň by podporoval uskutočniteľné kroky k zbližovaniu s právnymi prepismi a normami EÚ. Je potrebné zachovať a skvalitniť hlavné znaky akčných plánov, najmä ich konkrétnosť, časovú viazanosť a zameranie na akciu. Analogicky s postupmi prijatými na schválenie akčných plánov európskej susedskej politiky, a najmä akčného plánu EÚ – Ukrajina (závery Rady zo 14. júna 2004), bude program pridruženia schválený Radou a následne potvrdený príslušnou radou pre spoluprácu. Európska komisia preto v prílohe pripája znenie návrhu rozhodnutia Rady o stanovisku, ktoré majú prijať Spoločenstvá a ich členské štáty v rámci Rady pre spoluprácu EÚ a Ukrajiny, pokiaľ ide o prijatie odporúčania týkajúceho sa implementácie programu pridruženia. Okrem toho je nutné, aby výbor preskúmal pokrok v implementácii programu pridruženia, ako aj budúce priority a akékoľvek potrebné úpravy. Európska komisia očakáva zhodu v záverečných ustanoveniach dohody o pridružení medzi EÚ a Ukrajinou a navrhuje, aby Rada pre spoluprácu EÚ a Ukrajiny zriadila spoločný výbor na úrovni vyšších úradníkov. Európska komisia preto žiada Radu, aby prijala pripojený návrh rozhodnutia Rady. Návrh ROZHODNUTIE RADY o stanovisku, ktoré majú prijať Spoločenstvá a ich členské štáty v rámci Rady pre spoluprácu ustanovenej Dohodou o partnerstve a spolupráci zakladajúcou partnerstvo medzi Európskymi spoločenstvami a ich členskými štátmi na jednej strane a Ukrajinou na strane druhej, pokiaľ ide o prijatie odporúčania týkajúceho sa vykonávania programu pridruženia EÚ – Ukrajina a prijatie rozhodnutia o zriadení Spoločného výboru. RADA EURÓPSKEJ ÚNIE, so zreteľom na článok 1 rozhodnutia Rady a Komisie 98/149/ES, ESUO, Euratom, z 26. januára 1998 o uzatvorení Dohody o partnerstve a spolupráci medzi Európskymi spoločenstvami a ich členskými štátmi na jednej strane a Ukrajinou na strane druhej, so zreteľom na návrh Komisie[1], keďže: 1. Dohoda o partnerstve a spolupráci zakladajúca partnerstvo medzi Európskymi spoločenstvami a ich členskými štátmi na jednej strane a Ukrajinou na strane druhej bola podpísaná 14. júna 1994 a nadobudla platnosť 1. marca 1998. 2. Európske spoločenstvá a ich členské štáty v súčasnosti rokujú s Ukrajinou o dohode o pridružení. 3. Strany majú v úmysle implementovať program pridruženia EÚ – Ukrajina, ktorý má nahradiť súčasný akčný plán EÚ – Ukrajina, pripraviť skorú implementáciu novej Dohody o pridružení medzi EÚ a Ukrajinou a uľahčiť ju prostredníctvom vzájomného odsúhlasenia konkrétnych krokov zameraných na dosiahnutie jej cieľov. 4. Je nutné, aby výbor preskúmal pokrok v implementácii programu pridruženia, ako aj budúce priority a akékoľvek potrebné úpravy. Spoločný výbor by fungoval na úrovni vyšších úradníkov a mal by byť zriadený Radou pre spoluprácu EÚ a Ukrajiny, ROZHODLA TAKTO: Jediný článok Stanovisko, ktoré majú prijať Spoločenstvá a ich členské štáty v rámci Rady pre spoluprácu ustanovenej Dohodou o partnerstve a spolupráci zakladajúcou partnerstvo medzi Európskymi spoločenstvami a ich členskými štátmi na jednej strane a Ukrajinou na strane druhej, pokiaľ ide o implementáciu programu pridruženia EÚ – Ukrajina, vychádza z návrhu odporúčania Rady pre spoluprácu pripojeného k tomuto rozhodnutiu. Následné zmeny operatívnych častí programu pridruženia prípadne vykoná Rada pre spoluprácu na základe koordinácie Spoločenstva a jeho členských štátov. V Bruseli 22.7.2009. Za Radu predseda PRÍLOHA 1 Návrh odporúčania týkajúceho sa implementácie programu pridruženia EÚ – Ukrajina Rada pre spoluprácu EÚ a Ukrajiny, so zreteľom na Dohodu o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ukrajinou na strane druhej (ďalej len „dohoda o partnerstve a spolupráci“), a najmä na jej článok 85, keďže: 5. Článok 85 dohody o partnerstve a spolupráci splnomocňuje Radu pre spoluprácu, aby vypracovala náležité odporúčania na základe dohody medzi oboma stranami. 6. V súlade s článkom 102 dohody o partnerstve a spolupráci prijmú zmluvné strany akékoľvek všeobecné alebo špecifické opatrenia potrebné na splnenie záväzkov vyplývajúcich z tejto dohody a zabezpečia, aby boli ciele stanovené v dohode dosiahnuté. 7. Zmluvné strany dohody o partnerstve a spolupráci v súčasnosti rokujú o dohode o pridružení vrátane rozsiahlej a komplexnej dohody o voľnom obchode. 8. Zmluvné strany dohody o partnerstve a spolupráci sa dohodli na znení programu pridruženia EÚ – Ukrajina. 9. Program pridruženia EÚ – Ukrajina nahradí súčasný akčný plán EÚ – Ukrajina, pripraví skorú implementáciu novej Dohody o pridružení medzi EÚ a Ukrajinou a uľahčí ju prostredníctvom vypracovania a vzájomného odsúhlasenia konkrétnych krokov, ktoré poskytnú praktické usmernenie pre takúto prípravu a implementáciu. 10. Program pridruženia má dvojitý účel: stanoviť konkrétne kroky na prípravu dohody o pridružení a poskytnúť širší rámec na plnenie celkového cieľa, ktorým je dosahovanie politického pridruženia a väčšej hospodárskej integrácie Ukrajiny v rámci EÚ. 11. Program pridruženia je operatívny dokument, ktorý sa bude podľa potreby revidovať na základe preskúmaní pokroku uvedených v oddiele 3.9 programu pridruženia a s prihliadnutím na dosahovanie jeho celkových cieľov, PRIJALA TOTO ODPORÚČANIE: Jediný článok Rada pre spoluprácu odporúča zmluvným stranám, aby implementovali program pridruženia EÚ – Ukrajina uvedený v prílohe do takej miery, do akej táto implementácia smeruje k príprave a implementácii novej dohody o pridružení. V […] Za Radu pre spoluprácu predseda PRÍLOHA 2Návrh rozhodnutia o zriadení Spoločného výboru Rada pre spoluprácu EÚ a Ukrajiny, so zreteľom na Dohodu o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ukrajinou na strane druhej (ďalej len „dohoda o partnerstve a spolupráci“), a najmä na jej článok 88, keďže: 12. Článok 88 dohody o partnerstve a spolupráci splnomocňuje Radu pre spoluprácu, aby vytvorila ďalšie osobitné výbory alebo orgány, ktoré jej môžu pomáhať pri plnení jej povinností, a určila zloženie a povinnosti takýchto výborov alebo orgánov a spôsob ich fungovania. 13. Zmluvné strany dohody o partnerstve a spolupráci v súčasnosti rokujú o dohode o pridružení vrátane rozsiahlej a komplexnej dohody o voľnom obchode. 14. Zmluvné strany dohody o partnerstve a spolupráci sa dohodli na znení programu pridruženia EÚ – Ukrajina. 15. Je nutné, aby výbor preskúmal pokrok v implementácii programu pridruženia, ako aj budúce priority a akékoľvek potrebné úpravy. Spoločný výbor bude fungovať na úrovni vyšších úradníkov, ROZHODLA TAKTO: Jediný článok Rada pre spoluprácu zriaďuje spoločný výbor na úrovni vyšších úradníkov. Tento spoločný výbor preskúma pokrok v implementácii programu pridruženia, ako aj budúce priority a akékoľvek potrebné úpravy tohto programu. Spoločný výbor sa bude stretávať pravidelne, najmenej raz do roka. V […] Za Radu pre spoluprácu predseda [1] Ú. v. EÚ xxxxxxxx.